Ich, Ludwig Zechender, schulthes ze Arow, bekenn offenlich mitt disem brief, als ettwas zweyung zwischent den erwirdigen, geistlichen frowen, eptissin und convent zuͦ
Kûngsfelden, minen gnaͤdigen, lieben frowen, einer und der andern sit Werna Stillin, Fridlin Mùsler, Hemman Haberscher, Uͦlrich Lener und Cuͦnrat Birkinger, irn ferren zuͦ Froͤudnow, gewesen ist, von wegen eins achtenden teils des fars zuͦ Froͤudnow, so an ein pfruͦnd und altar gon Louffemberg gehoͤrt und min frowen gekouft habent nach innhalt
ir koufbriefs, darumb geben, ✳ und daruf gemeint: die ferren soͤlten inen zuͦ den sechszechen pfunden, die si inen jerlich vom far ze zins gebent nach sag ir brief desselbn̄
achtenden teils halb jerlich geben zwey pfund. und si ouch umb die versessnen zins, so uff sechszechen jàr har daruff unbezalt usstuͤnden und inen des obgemelten koufs ✳
halb zuͦ gehorten, ✳ bezaln, ✳ denn si zuͦ irm zins vorgenempt all zins, so suss vom far giengen abtragen soͤltent, als das und anders die brief, so si des fars halb gen einander
hetten, eigenlich bewisten. ✳ das aber die ferren ✳ nitt, ✳ sunder meinten, der zins von dem genempten achtenden teil, vergangen und kûnftig, soͤlt si nûtz beruͤren und deshalbn̄ nûtzit
verbunden sin, ✳ denn inen des in lichung des fars nie gedacht. so wer ouch die ansprach und sach, dahar der zins ruͦrte, ✳ nit ein zins, sunder ein teil vom far, als kun̄tlich wer,
und dabi, das es si nûtzit beruͤren, noch si deshalben schuldig sin soͤlten ✳ ꝫcꝭ. mitt vil worten beider teiln, ✳ witer ze melden nit notdurftig. soͤlicher zweyung, die lang zit har gewesen und vil darinn mitt tagen und anderm vergangen, das ouch herinn zemelden nit notdurftig ist, ✳ hand si beidteil mir, obgenanten Ludwig Zechender, in der frûntschafft si darumb ze entscheiden getruwt, ✳ die ufgeben ✳ und dabi gelopt und versprochen, namlich min gnaͤdig frowen, obgenant, durch Niclausz Fricker, jetz irn hofmeister,
und die ferren mitt namen Werna Stilli, ✳ Fridli Mùsler, ✳ Henman Haberscher ✳ und Uͦlrich Lener durch sich selbs, bi guͦten truwen ✳ min spruch, so ich darumb tuͦn wurd, redlich ze
halten, ✳ dem nach ze komen und dawider niemer ze komen, ze reden, ze werben noch ze tuͦnd in eynich wisz, ✳ fûr sich, ir nachkomen, ✳ erben ✳ und mengklichem von ir wegen. ✳ und
daruf ist ouch min spruch und entscheid zwûschent inen. also des ersten sol aller unwill, so deshalben uferstanden und dahar zwûschent inen gewesen ist, ✳ gantz hin und
ab sin, als ob des nie gedacht wer. ✳ und sond die ferren, ✳ ouch ir erben und nachkomen ✳ minen frowen und dem gotzhus zuͦ Kûngsfelden zuͦ den sechszechen pfunden, so si
inen susz als vor stàt und nach sag ir briefen ✳ vom far jerlich und dero all fronvasten vier pfund gebent, ✳ des obern achtenden teilshalb hinfûr alle jàr ✳ ein pfund haller, und
des zuͦ je der fronvasten uff die nechstkomenden nach datum disz, mins spruchs, anzevachent fûnf schilling ✳ zuͦ den vordern vier pfunden und glicher wise und geding ✳ als
die selben vier pfund ✳ geben. ✳ und min frowen sich des von inen deshalben benuͤgen làssen. ✳ und darzuͦ sond si fûr die versessnen zins des selben teils halb ✳ umb und fûr die jàr, ✳ als si
vier und der Birkinger mitt inen das far gemeinlich gehept habent, ✳ ist nach in̄halt des briefs, darumb wisent, uff siben jàr zins minen frowen geben fûnf pfund haller und
die im̄ nechsten jàr und zuͦ vier den nechstkomenden fronvasten uff jegkliche mitt dem obern zins ir jegklicher der fûnff pfunden ✳ fûnf schilling àn fûrwort bezaln. ✳ und umb
die versessnen zins des selben achtenden teilshalb vor den vergenanten siben jàrn ufgelouffen, ✳ sol minen frowen ir recht gen Birkingern, oder wo das gelegen ist, behalten ✳
und die her inn unbegriffen ✳ sunder gantz usgesetzt sin. ✳ die obgemelten brief, so ouch si beidteil des fars halb habent, ✳ sond ouch gantz in irn krefften bestàn nach ir innhalt und hiemitt niendert bekrenckt sin noch werden in eynich wise. ✳ und als Cuͦnrat Birkinger, obgenant, jetz bi den andern ferren bi diser richtung nit gewesen, ✳ darumb ist sin halb min
spruch: ✳ wil er mitt den andern ferren in diser richtung sin, ✳ doch usgesetzt die alten versessnen zins vor den siben jàrn, wie vorstàt, ufgelouffen, ✳ mag er tuͦn ✳ und bestàt die
richtung sin als der andern halb. ✳ wil er aber das nit tuͦn, so ist er darinn unvergriffen und damitt der fûnf pfunden versessnen zinsen der siben jàrn, wie vor stàt, ✳ ein pfund
ab. und aber minen frowen ir recht gen im̄, dem Birkinger, umb vergangen und kûnftig zins, nach innhalt ir ansprach, gantz vorbehalten, und bestàt die richtung der andern ferren
halb in màsz, als vor stàt, ✳ und namlich fûr die versessnen zins ✳ vier pfund ze zaln, als vor. ✳ ✳ und hiemitt sond si beid teil umb soͤlich obgemeldet zweyung ✳ gantz verricht und verslicht sin
und die halten in màsz und fûr, als vorstàt, alles luter an all boͤsz fùnd, arglist und geverd, in kraft und urkùnd disz, mins spruchs, ✳ des ich, obgenanter Ludwig Zechender, minen
frowen von Kùngsfeld disen spruch brief nach ir begeren mitt minem angehencktem insigel, des alles zuͦ warem vestem urkûnd, doch mir und minen erben àn schaden, ✳ offenlich versigelt geben hab ✳ und beschechen ist ✳ uff cinstag nach san̄ct Antonientag der jàrzal Cristi vierzechenhundertsechzig und zwey jàr. ✳